Amedes, il salip che surviva bleras cupitgarolas
Reediziun da l’emprim roman da Flurin Spescha

(anr) 

Il salip mora en la chanzun populara rumantscha. Amedes dentant, la persuna principala en il roman “Das Gewicht der Hügel”, surviva bleras cupitgarolas ed accidents. Il roman autobiografic da Flurin Spescha è cumparì avant tredesch onns. Quest onn ha la chasa editura Pendo reedì “Das Gewicht der Hügel”, l'emprima ovra da l'autur. Il cudesch cumenza cun la chanzun populara sursilvana dal “salip e la furmicla”. Sco pitschen mattet ha Amedes dus grevs accidents, e tuts èn surstads ch'el surviva. Il mattet crai ch'el haja ina pli dira testa ch'il salip da la chanzun. Ma tuttina smirveglia Amedes, ch'il salip mora uschè svelt – pervi d'ina cupitgarola, ma era ch'el, Amedes, na mora betg uschè svelt. Ils patratgs sur dal salip sa midan e madiran en il decurs da la vita dad Amedes. Cura che ses bab mora di Amedes davart tut ses accidents e sias cupitgarolas: “Dapi che ti (bab) ès mort, èn mias pitschnas morts daventadas nunnecessarias.”

Tensiun cun pitschnas buccadas
Il motiv dal “salip e la furmicla” è be in fil decent en la culissa dal roman. Davanttiers raquinta Spescha cun tutta colur dal vitg che sa numna medemamain Amedes: dal prender penetienza l'emprima giada u da l'amur per Lilli, la scolasta da l'emprima classa. Il lectur intervegn be pauc a la giada en ina maschaida che tegn alerta. Tranter scenas d'uffanza èn tschentadas sequenzas da l'accident dal giuven Amedes en la Bretagna u parts da la turnea cun “Up with People”. La turnea finescha per Amedes en ina clinica insanua en ina provinza da Canada. La vita dad Amedes vegn pia raquintada en pitschnas buccadas. Questas buccadas serva Spescha uschia ch'i nascha ina remartgabla tensiun. La persuna principala zuppada en quest roman è il bab dad Amedes. Il figl admira ses bab. Tuttina sa dat Amedes fadia da betg far l'impressiun ch'el suondia ils fastizs dal bab. Sper bab è figl daventa la mamma la terza persuna impurtanta. “I saja da vegnir a gidar a far l'iert”, cun quest pretext cloma la mamma il figl adina tar ella, suenter la mort dal bab. Ma l'iert daventa nunimpurtants cura ch'il figl è arrivà e sesa en stiva tar la mamma.

Precisiun cun comica
La glisch da quest roman sa chatta en las descripziuns ironicas. Malgrà accidents e mort, raquinta Spescha cun in surrir sin las lefzas, resp. tranter las lingias. Sche l'autur descriva ils conscolars d'Amedes, la parentella, tattas e tats èn ins adina surstà da sia precisiun. Igl è descripziuns che n'enconuscha nagina remischun en ils detagls, ma ellas vegnan fatgas cun in'egliada che charezza tut en tut quest pitschen mund d'Amedes.

Flurin Spescha: “Das Gewicht der Hügel”. Chasa editura Pendo. 206 paginas. 17,90 francs. Turitg 1999.